ພິທີເປີດຫ້ອງວາງສະແດງສິນຄ້າ ຂອງ ຫ້ອງການ ການຄ້າແຫ່ງຊາດ ຮົງກາລີ ໄດ້ເປີດຢ່າງເປັນທາງການ ໃນວັນທີ 8 ພຶດສະພາ ທີ່ບ້ານ ວັດນາກ, ເມືອງ ສີສັດຕະນາກ, ນະຄອນຫຼວງວຽງຈັນ ເພື່ອເປັນການເຊື່ອມຕໍ່ ທຸລະກິດ ແລະ ການຄ້າ ລະຫ່ວາງລາວ ແລະ ຮົງກາລີ ໂດຍ ທ່ານວິລະວັນ ພົມເຄ, ລັດຖະມົນຕີກະຊວງ ກະສິກໍາ ແລະ ປ່າໄມ້, ດຣ ລາສໂລ ວາຣາດິ,ກົງສູນ ກິຕິມະສັກລາວ ປະຈໍາ ຮົງກາລີ, ທ່ານ ນາງ ແມງຍີ ລີ, ຜູ້ຈັດການຝ່າຍຂາຍເຂດອາເຊຍ ຂອງ ຫ້ອງການ ການຄ້າແຫ່ງຊາດ ຮົງກາລີ, ທ່ານ ຂວັນໃຈ ສີພາກັນລະຍາ, ປະທານ ບໍລິສັດ ສະຫະມິດ ແລະ ນັກທຸລະກິດ ແລະ ແຂກທີ່ຖືກເຊີນໄດ້ຮ່ວມເປີດພິທີ.
ຫ້ອງການ ການຄ້າແຫ່ງຊາດ ຮົງກາລີ ໄດ້ຖືກສ້າງຂື້ນ ໃນປີ 2013 ໂດຍລັດຖະບານ ຮົງກາລີ ແລະ ສະພາ ອຸດສະຫະກໍາ ແລະ ການຄ້າ ຮົງກາລີ, ເຊິ່ງເປັນຍຸດທະສາດ ການຄ້າກັບຕ່າງປະເທດໜຶ່ງ ເອີ້ນວ່າ “ການເປີດປະຕູສູ່ຕາເວັນອອກ”. ຫ້ອງການ ການຄ້າແຫ່ງຊາດ ຮົງກາລີ ແມ່ນຈະຊອກຫາຕະຫຼາດ ແລະ ໂອກາດໃໝ່ສໍາລັບ ບັນດາບໍລິສັດ ຮົງກາລີ. ເນັ້ນໃສ່ສອງສິ່ງທີ່ເປັນຫຼັກການຄັດເລືອກ ແລະ ການຄົ້ນຫາ ບໍລິສັດ ຮົງກາລີ ທີ່ມີສິນຄ້າ ແລະ ການບໍລິການ ແບບຂາຍຍົກ ທີ່ມີຄວາມສາມາດແຂ່ງຂັນໃນຕະຫຼາດຕ່າງປະເທດ ພ້ອມປະເມີນຄວາມຕ້ອງການຂອງຕະຫຼາດຜ່ານ ຫ້ອງການ ການຄ້າ ຄາດວ່າ: ຈະເປັນການສົ່ງເສີມ ການເຊື່ອມຕໍ່ທຸລະກິດ ເນື່ອງຈາກວ່າ ສິນຄ້າຫຼາກຫຼາຍ ຂອງ ຮົງກາລີ ໄດ້ຖືກວາງສະແດງ ໃຫ້ນັກທຸລະກິດພາຍໃນ ໄດ້ສໍາຫຼວດເບິ່ງ ໂອກາດທາງທຸລະກິດ ເພື່ອເປັນການເຊື່ອມຕໍ່ທຸລະກິດ ລະຫວ່າງບໍລິສັດລາວ ແລະ ຮົງກາລີ ທັງເປັນການສົ່ງເສີມການຄ້າ ແລະ ທຸລະກິດ ລະຫວ່າງສອງປະເທດ.